คืบหน้าดินไหว 6.3 อัดอัฟกัน-ปากีฯ พบตายแล้ว 4 ศพ เจ็บเกิน 100
สำนักข่าวต่างประเทศรายงาน ความคืบหน้าเหตุแผ่นดินไหวระดับ 6.3 ในภาคตะวันออกเฉียงเหนือของประเทศอัฟกานิสถาน และส่งแรงสั่นสะเทือนถึงประเทศเพื่อนบ้านอย่างปากีสถานที่เกิดขึ้นเมื่อคืนวันศุกร์ (ตามเวลาท้องถิ่น) ที่ผ่านมา โดยล่าสุดเจ้าหน้าที่พบศพผู้เสียชีวิตแล้ว 4 ราย ทั้งหมดอยู่ในปากีสถาน ขณะที่มีผู้บาดเจ็บมากกว่า 100 คน ซึ่งส่วนใหญ่อยู่ในปากีสถานเช่นกัน,ตามการเปิดเผยของ สำนักสำรวจธรณีวิทยาแห่งชาติสหรัฐฯ (ยูเอสจีเอส) แผ่นดินไหวลูกนี้เกิดขึ้นเมื่อเวลาประมาณ 23.14 น. วันศุกร์ ตามเวลาท้องถิ่นของอัฟกานิสถาน (02.14 น. วันเสาร์ตามเวลาไทย) จุดศูนย์กลางแผ่นดินไหวอยู่ที่ความลึก 203.4 กม. ในจังหวัดบาดัคชาน ทางตะวันออกเฉียงเหนือของประเทศ ซึ่งเผชิญแผ่นดินไหวหลายครั้งในช่วงหลายเดือนที่ผ่านมา,เจ้าหน้าที่ของอัฟกานิสถาน เผยว่า มีผู้ได้รับบาดเจ็บจากแผ่นดินไหวครั้งนี้ในจังหวัดนันการ์ฮาร์ นับสิบคน อย่างไรก็ตาม ความเสียหายส่วนใหญ่อยู่ในปากีสถาน โดย นายลาติฟ อูร์ เรห์มาย โฆษกของสำนักงานจัดการภัยพิบัติของจังหวัด ไคเบอร์ ปักห์ตุนควา ทางตะวันตกเฉียงเหนือของปากีสถานระบุว่า เจ้าหน้าที่ของพวกเขาพบศพผู้เสียชีวิต 3 ราย และพบผู้บาดเจ็บอีก 83 คน นอกจากนี้ยังมีหญิงเสียชีวิตอีก 1 คน และเด็กบาดเจ็บอีก 5 คน ในเขตปกครองตนเอง กิลกิต-บัลติสถาน ทางเหนือสุดของประเทศ,นายเรห์มาน เผยว่า พวกเขาเชื่อว่าความเสียหายไม่น่าจะร้ายแรง เนื่องจากจุดศูนย์กลางของแผ่นดินไหวลูกล่าสุดลึกกว่า 200 กม. และอยู่ในพื้นที่ห่างไกล แต่เป็นไปได้ที่จะมีจำนวนผู้เสียชีวิตเพิ่มขึ้น เพราะหน่วยกู้ภัยยังเดินทางไม่ถึงพื้นที่ที่ได้รับผลกระทบ,อีกด้านหนึ่ง นายโอมาร์ โมฮัมมาดี โฆษกของกระทรวงจัดการภัยพิบัติของอัฟกานิสถาน ระบุว่า มีผู้บาดเจ็บในจังหวัดนันการ์ฮาร์ 2 ราย มีอาการสาหัส ขณะที่มีบ้านเรือนถูกทำลายจากแรงสั่นสะเทือนของแผ่นดินไหว 74 หลัง
ความคืบหน้าของเหตุแผ่นดินไหวในภาคตะวันออกเฉียงเหนือของอัฟกานิสถาน ที่เกิดขึ้นเมื่อคืนวันศุกร์ ล่าสุด มีรายงานพบผู้เสียชีวิต 4 รายในปากีสถาน และมีผู้บาดเจ็บมากกว่า 100 คน
แผ่นดินไหว,อัฟกานิสถาน,ปากีสถาน,สำนักสำรวจธรณีวิทยาแห่งชาติ,สหรัฐ,ยูเอสจีเอส,จังหวัดบาดัคชาน,ไคเบอร์ ปักห์ตุนควา,เปศวาร์,ข่าว,ข่าวต่างประเทศ,ไทยรัฐออนไลน์